Student sterf ná aanval in BloemfonteinSiyawandisa Ruda (Foto: Siyawandisa Ruda, Facebook) Die polisie in Parkweg, Bloemfontein, ondersoek ’n saak van moord nadat ’n 23-jarige student Saterdagaand in die straat naby sy woonplek oorval en in die kop geskiet is. Siyawandisa Ruda het ouditkunde aan die Sentrale Universiteit vir Tegnologie (SUT) studeer. Volgens lt.kol. Thabo Covane, polisiewoordvoerder, het Ruda en sy 20-jarige vriendin omstreeks 22:30 van ’n winkel na Ruda se huis in Universitas teruggekeer toe twee mans hulle oorval het. Die aanval het op die hoek van John Knox- en Calvyn-straat gebeur. “Volgens die vriendin het sy eers ’n wit ou model Mercedes-Benz opgemerk, waarna twee mans hulle te voet van die anderkant van die straat begin agtervolg het. Die mans het daarna die oorledene en sy vriendin oorval,” sê Covane. “Terwyl die een man die vriendin aangeval het, het die ander die 23-jarige man [Ruda] agternagesit. Haar Hewlett Packard-skootrekenaar en badkamersakkie is gebuit.” Die mans het daarna in die motor geklim en in die rigting van Paul Krugerstraat gevlug. Die vriendin het op Ruda se lewelose liggaam in die middel van die straat afgekom. Hy het ŉ wond aan sy agterkop gehad. “Die polisie en paramedici is na die toneel ontbied. Die slagoffer [Ruda] is na ’n nabygeleë hospitaal geneem, maar is met sy aankoms daar oorlede.” ’n 9 mm-patroondoppie is op die toneel gekry en ŉ saak van moord en gewapende roof is by die Parkweg-polisie aanhangig gemaak. “Enigiemand met meer inligting wat tot die verdagtes se inhegtenisneming kan lei, kan kapt. David Ramasoala by 082 468 1624 of die Stop Misdaadnommer by 08600 10111 bel.”